দ্বিতীয়ত, তদানীন্তন সময়ে আববাসীয় খেলাফতের রাজধানী ইরাকের বাগদাদ আলেম-ওলামার পদভারে মুখরিত থাকত। অথচ তিনি সেখানেও হিজরত করেননি। এর কারণ হিসাবে বলা যায়, সম্ভবত তিনি রাজধানীর ডামাডোল থেকে দূরে থাকতে চাচ্ছিলেন। কারণ রাজধানীই তো রাজনৈতিক ঘটনাবলীর কেন্দ্রবিন্দু, ফিৎনা-ফাসাদ ও শত্রুপক্ষের আক্রমণের লক্ষ্যবস্ত্ত হয়ে থাকে। যদি কুরতুবীর মিসরে হিজরত করার এটিই কারণ হয়ে থাকে তবে তার ধারণা সত্যে পরিণত হয়েছিল। কারণ তিনি মিসরে অবস্থানকালীন সময়ে হালাকূ খান ও তার সেনাবাহিনী বাগদাদ আক্রমণ করে লক্ষ লক্ষ মানুষকে এবং অধিকাংশ আলেম ও ফকীহকে হত্যা করে।[32]